
REPUBLIKA HRVATSKA
TRGOVAČKI SUD U SPLITU
Split, Sukoišanska br. 6

U   I M E   R E P U B L I  K E   H R V A T S K E

R J E Š E N J E 

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja – vjerovnika KUHN – Hrvatska d.o.o. Zagreb, Rakitnica 4, OIB: 04057188037, kojeg zastupa punomoćnica Renata Plešnar, odvjetnica iz Zagreba, Đorđićeva 16, za otvaranje stečajnog postupka nad dužnikom GRAMEX, d.o.o. Imotski, Ivana Raosa 3, OIB: 64238719165, 10. siječnja 2019.


r i j e š i o   j e                                               

Odbacuje se prijedlog predlagatelja za otvaranje stečajnog postupka nad dužnikom GRAMEX d.o.o. Imotski, Ivana Raosa 3, OIB: 64238719165.


Obrazloženje

Predlagatelj – vjerovnik Kuhn – Hrvatska d.o.o. Zagreb podnio je ovom sudu 22. siječnja 2018. prijedlog za otvaranje stečajnog postupka nad dužnikom Gramex d.o.o. Imotski.
 
Međutim, uvidom u podatke iz stečajne pisarnice ovog suda utvrđeno je da je prethodno tom prijedlogu kod ovog suda je već ranije, 24. lipnja 2016., zaprimljen prijedlog za otvaranje stečajnog postupka nad istim dužnikom, a koji prijedlog je podnesen od strane Financijske agencije, Regionalni centar Split i koji je kod ovog suda zaveden pod brojem St-1497/2016. Uvidom u taj predmet utvrđeno je da je rješenjem ovog suda broj 14. St-1497/2016 od 7. prosinca 2018. otvoren stečajni postupak nad dužnikom Gramex, d.o.o. Imotski, OIB: 64238719165, uz imenovanje Joze Jelavića iz Zagreba za stečajnog upravitelja, kao i da je to rješenje u međuvremenu postalo pravomoćno. 

Odredbom članka 115. stavak 1. Stečajnog zakona (Narodne novine broj 71/15 i 104/17, dalje SZ) propisano je da na temelju prijedloga za otvaranje stečajnog postupka sud donosi rješenje o pokretanju prethodnog postupka radi utvrđivanja pretpostavki za otvaranje stečajnog postupka (prethodni postupak), protiv kojeg nije dopuštena posebna žalba, ili taj prijedlog odbacuje rješenjem. 
	
Budući da je pravomoćnim rješenjem ovog suda broj 14. St-1497/2016 od 7. prosinca 2018. već otvoren stečajni postupak nad dužnikom Gramex d.o.o. Imotski, to je stoga prijedlog predlagatelja – vjerovnika za otvaranje stečajnog postupka u ovom predmetu trebalo odbaciti, jer se nad jednim dužnikom ne mogu istovremeno voditi dva stečajna postupka. Učinci i pravne posljedice donesenog rješenja o otvaranju stečajnog postupka u predmetu ovog suda broj St-1497/2016 protežu se na cjelokupnu dužnikovu imovinu te djeluju prema svim vjerovnicima dužnika, a predlagatelj iz ovog predmeta je u mogućnosti prijaviti svoju tražbinu koju ima prema dužniku u naprijed navedenom predmetu u kojem je otvoren stečajni postupak nad dužnikom. 

Slijedom navedenog, a sukladno odredbama članka 115. stavak 1. SZ-a, odlučeno je kao u izreci ovog rješenja. 

U Splitu, 10. siječnja 2019.

Sudac

Paško Bačić, v.r.
za točnost otpravka-ovlašteni službenik
 Katarina Raos



Pouka o pravnom lijeku:
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od osam dana od dostave rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. 

